“Izvestiya” Durovning “VKontakte”dan ketishi haqida xabar tarqatdi

“Izvestiya” gazetasi 20-yanvar kuni nomi ma’lum qilinmagan manbalarga asoslanib, “VKontakte” ijtimoiy tarmog‘ining bosh direktori Pavel Durov kompaniyadan ketishi haqida xabar berdi. Ammo “VKontakte”ning matbuot xizmati bu xabarni rad etdi, deb yozadi TJournal.

“Izvestiya” xabarida ta’kidlanishicha, Pavel Durovdan tashqari, yana ko‘pchilik xodimlar kompaniyadan ketgan. Unda yozilishicha, ijtimoiy tarmoq matbuot kotibi Georgiy Lobushkin mazkur xabarga izoh berishdan bosh tortgan.
Keyinroq Lobushkin mazkur tarmoqdagi o‘z sahifasida,  Durov “VKontakte”da ishlashda davom etishini yozgan.
Pavel Durov “VKontakte”ning bosh direktori lavozimida qoladi. Bu masala yuzasidan boshqa har qanday ma’lumot haqiqatga to‘g‘ri kelmaydi.
— Georgiy Lobushkin, “VKontakte”ning matbuot kotibi.
Pavel Durovning o‘zi ham Tjournal’ga yozgan izohida “Izvestiya”ning xabari yolg‘on ekanini ta’kidlagan.
USM Advisors kompaniyasining bosh direktori Ivan Streshinskiy ham “ITAR-TASS” bilan suhbatida uning ketishini inkor qilgan. Mazkur kompaniya Mail.Ru orqali “VKontakte” aksiyalarining deyarli 40 foiziga egalik qiluvchi Alisher Usmonovning aktivlarini boshqaradi.
“Mail.ru Group”ning “VKontakte”dagi aksiyalari Durov boshqaruvi ostida, u esa ijtimoiy tarmoqning bosh direktori lavozimida qoladi, hozircha hammasi shunday.
— Ivan Streshinskiy, USM Advisors.
“Izvestiya”ning xabarida Durov va ayrim xodimlar Telegram messenjeri ishlab chiqaruvchisi bo‘lgan shu nomdagi kompaniyaga o‘tib ketishi ta’kidlangan. Avvalroq Pavel Durov mazkur loyihani faol qo‘llab-quvvatlagandi. Ushbu messenjer asosida uning akasi, “VKontakte”ning texnik direktori Nikolay Durov yaratgan MTProto protokoli yotadi.
Shuningdek, “Izvestiya”ning ta’kidlashicha, hatto Yandex va Mail.Ru’ning ayrim xodimlariga “VKontakte”da ishlash taklifi ham yuborilgan.
Pavel Durovga kompaniyaning 12 foizi tegishli, qolgan 48 foizi esa 2013-yil bahorda Ilya Sherbovichning UCP jamg‘armasiga o‘tgan. Shundan keyin UCP vakillari bir necha bor Durov “Vkontakte”ni emas, balki Telegram’ni rivojlantirayotganligini aytib, unga e’tiroz bildirishgan. 2013-yil dekabrida esa Alisher Usmonov, agar UCP jamg‘armasining shikoyatlari tasdiqlansa, Durov bu ishi uchun javob berishini aytgan edi.